google/wiki40b huggingface dataset:
Mad Max 2: Landeveiens kriger

Handling

Den tidligere politimannen Max reiser gjennom et Australia som har blitt ødelagt etter en atomkrig. Han er på desperat jakt på bensin, som etter apokalypsen er blitt verdt sin vekt i gull. Ved en tilfeldighet redder han livet til en person som blir overfalt av noen sadistiske motorsykkelbøller – gjenlevende fra atomkrigen. Han finner ut at mannen han redder bor i et provisorisk fort som beskyttes av dens innbyggere med jernhånd. Han får på grunn av sin handling slippe inn og bli en del av det lille samfunnet, et samfunn som til stadighet blir utsatt for angrep og trusler fra samme gjeng på grunn av drivstoff. Det lille samfunnet, som består av både menn, kvinner og barn, planlegger en flukt ut mot kysten. Max bestemmer seg for å hjelpe dem ved at han og noen av samfunnets menn setter i gang en storstilt avledningsmanøver i den hensikt å lede den motoriserte banden vekk fra de siviles flukt. I avledningsmanøveren inngår en stor og armert tankbil. Max blir til slutt tvunget inn i en dødskamp mot bandens leder, Humungus, og hans morderiske høyre hånd, Wez.

Om filmen

Mad Max 2 regnes som en av Australias mest kjente og suksessfulle filmer, og har vært en inspirasjonskilder for mange andre filmer, blant annet en rekke italienske science fiction-filmer som ble lansert på 1980-tallet. Den første filmen ble ikke så kjent i USA, men denne ble en stor suksess og bidro til å gjøre Mel Gibson kjent i USA og den vestlige verden. 
Den regnes for en kultfilm.

Filmkritikerne og publikum

Filmen ble meget godt mottatt av anmelderne, noe som gjenspeiles i at den har fått 98 % på Rotten Tomatoes. Begge de amerikanske filmanmelderne Roger Ebert og Leonard Maltin gav den 3,5 av 4 stjerner.
Produksjonskostnadene var på mellom tre og fire millioner dollar.

Popularitet og økonomi

Mad Max 2 ble en publikumssuksess over det meste av den vestlige verden. Den spilte inn over $23 millioner på amerikanske kinoer alene. I tillegg spilte den inn $11 millioner i Australia, £2,5 millioner i Storbritannia og 7 millioner kr i Sverige.

Priser

Den ble tildelt flere priser, inkludert en Saturn Award for beste internasjonale film. Den vant også fem priser under prisutdelingen til Australian Film Institute, blant annet for beste regi (George Miller).
Centenario (Uruguay)

Transport

Ruta 5 Brigadier General José Fructuoso Rivera forbinder Centenario med Durazno, Florida, Sarandí Grande og Paso de los Toros.
Lutnes

Lutnes er ei grend som ligger ved Trysilelva helt sør i Trysil kommune mot Sverige, rundt 30 kilometer sør for Nybergsund.
Lutnes har rundt 40 husstander, kraftverk i Trysilelva, samt grendehuset Oddheim. På Lutnes holder også Lutnes Musikklag til. Musikklaget startet som en messingkvartett i 1883, og er et av Trysils eldste nålevende korps og blant Norges ti eldste korps. Her ble også musikkfestivalen Lutuvalen arrangert. Lutnes er ellers en grunnkrets tilhørende delområdet Nybergsund.
22 beste + 2

22 beste + 2 er en samleplate med Lillian Askeland, utgitt i 2006.
Turba

Turba er latin for folkemengde. I musikken er turba eller turbakor et faguttrykk for korpartier som i pasjoner eller oratorier forestiller menneskegrupper som deltar i handlingen, dette i motsetning til de korpartier som reflekterer over eller kommenterer handlingen.
Høgskavlen

Høgskavlen er et markant, flatt, snødekt fjell like nordøst for Domen i Borgmassivet i Dronning Maud Land i Antarktis. Det ble kartlagt av norske kartografer fra landmålinger og flyfoto av Maudheimekspedisjonen (1949–52) og navngitt av dem.
Gösta Stevens

Privatliv

Gösta Stevens var fra 1928 til 1932 gift med skuespilleren Ruth Stevens. Senere giftet han seg på ny med Sonja Stevens (født i 1918).

Sangtekstforfatter

Mange svenske slagere fra 1900-tallet har originaltekst av Gösta Stevens. I tillegg til Emigrantvalsen har han blant annet skrevet teksten til De’ ä’ grabben me’ chokla’ i og ikke minst Ju mer vi är tillsamman (norsk: Jo mere vi er sammen). De to sistnevnte sangene ble skrevet for revystjernen Ernst Rolf, og ble svært populære også i norsk oversettelse.

Manusforfatter

Stevens skrev nesten 50 filmmanus i perioden 1930-1954, og var følgelig en av svensk films mest produktive manusforfattere. Han skrev også mange revytekster for de svenske revykongene Björn Hodell og Kar de Mumma.

Komponist

Gösta Stevens er oppført som komponist av filmmusikken til den svenske filmen Jolanta, den gäckande suggan fra 1945.
Russemarkedet i Kirkenes

Datoer for Russemarkedet

25. november 2010 (siste gang i 2010)
Strategisk allianse

En strategisk allianse er et samarbeid mellom to eller flere parter. Samarbeidet kan ta form som uformelle og formelle samarbeidsavtaler, fellesforetak og felles eierskap.
En kjent motivasjon for etablering av strategiske allianser er tilgang på ressurser som bedriften ikke kan anskaffe i et åpent marked. I tillegg kan strategiske allianser være et godt alternativ til koordinering av aktiviteter mellom foretak i felles prosjekter.
Strategiske allianser vokser i popularitet, og studier fra det amerikanske markedet har antydet at antallet strategiske allianser har vokst med 25 prosent årlig de siste årene.
Til tross for at fordelene med strategiske allianser er udiskutable, viser det seg at mange allianser feiler, og en feilrate i området 40 til 60 prosent er funnet. Typiske årsaker kan være kommunikasjonsproblemer, frykt for å dele kritiske ressurser, misforståelser og grådighet.
The Amazing Race 10

The Amazing Race 10 er den tiende sesongen av den amerikanske realityserien The Amazing Race. Denne sesongen fulgte 12 lag bestående av to personer, med et pre-eksisterende forhold, i et kappløp rundt i verden.
Vennene og modellene Tyler Denk og James Branaman vant denne sesongen av The Amazing Race.

Produksjon

The Amazing Race 10 strakk seg 64 000 km over fire kontinenter og 13 land i løpet av 28 dager, i perioden 27. mai til 24. juni 2006.  Denne sesongen ble dermed den sesongen med flest besøkte land. Blant dem var seks av dem ikke tidligere besøkt: Mongolia, Kuwait, Mauritius, Madagaskar, Finland og Ukraina. 
The Amazing Race 10 ble den første sesongen til å eliminere to lag i løpet av samme etappe. Det skjedde i første etappen, da et lag ble eliminert halvveis i etappen, og et lag ved pit-stop. Denne sesongen introduserte en ny rutemarkør: Veikryss (Intersection). I et Veikryss, må to lag slå seg sammen og samarbeide på oppgaver helt til de fikk beskjed om noe annet. Hvis det ikke var noen andre lag ved Veikrysset når et lag leste Veikryssledetråden, måtte laget vente til et annet lag dukket opp, før de kunne fortsette. Veikrysset ble i tillegg vist i sammenheng med en Snarvei, med det første, sammenslåtte laget til å vinne Snarvei-ledetråden for begge lagene. 
I tillegg, ble straffen for å komme på sisteplass i en ikke-elimineringsetappe endret. Istedenfor å bli fratatt alle pengene og eiendelene, ble lagene istedenfor Merket for eliminering. Dette betydde at i den påfølgende etappen, måtte laget komme på førsteplass, ellers så fikk de en tidsstraff på 30 minutter ved pit-stop. Dette gjorde det mulig for lag som var bak dem, til å gå forbi dem på den endelige sluttplasseringen i etappen, og muligens føre til eliminering.
Under etappene i Vietnam, ble rutemarkørene farget gule og hvite, istedenfor rød og gul, for å unngå å bli forvekslet med flagget til den tidligere staten Sør-Vietnam. For første gang i racets historie, under den andre etappen i Vietnam, fikk lagene utdelt startpenger i lokal valuta.
Isla Guadalupe

Isla Guadalupe er ei meksikansk øy i Stillehavet. Den ligger ca. 260 km vest for Californiahalvøya. Øya har vulkansk opprinnelse og ligger på et varmepunkt utenfor kontinentalsokkelen. Arealet er 250 km³ og det høyeste punktet nesten 1300 moh. Administrativt hører den til kommunen Ensenada i delstaten Baja California.
Øya hadde tidligere et rikt planteliv som viste slektskap nordover mot California. Nesten 16 % av planteartene er endemiske, derav to monotypiske slekter. Innførte geiter snauspiste vegetasjonen og har ført til utryddelse av minst 26 plantearter. Geitene ble fjernet i perioden 2003 til 2007, og skog med guadalupesypress holder nå på å reetablere seg.
Arbeiderbevegelsen

Arbeiderbevegelsen viser vanligvis til fagforeninger av ordinære lønnsarbeidere (i motsetning til laug og rene profesjonsforeninger), samt de sosialistiske partiene som i mange land har vokst frem fra eller i tilknyting til denne fagbevegelsen. Arbeiderbevegelse er i så måte en samlebetegnelse på faglige og politiske bevegelser som har sitt sosiale utspring i arbeiderklassen, med sikte på å bedre arbeidernes livs- og arbeidsvilkår.
Uttrykket kan i samsvar med dette ikke brukes om enhver bevegelse som grupper av lønnsarbeidere måtte støtte eller være med i, men er et navn på en bestemt politisk bevegelse med et visst sosialt og historisk opphav. På den andre siden kan ordet ikke nødvendigvis monopoliseres av ett bestemt parti i et gitt land, da arbeiderbevegelsen historisk har gitt opphav til ulike tendenser og organisasjoner på venstresiden.
Arbeiderbevegelsens ideer og historie omfatter også en politisk preget kultur, for eksempel arbeiderkor og arbeidersanger og en arbeiderorientert billedkunst og estetikk.
Te Anau-sjøen

Fugler

Te Anau-sjøen er et viktig område for fuglen takahe. Det finnes et eget område for disse fuglene kalt Murchison Mountains mellom Middle- og South Fiord.
Partido Democrático Trabalhista

Partido Democrático Trabalhista (PDT – Det Demokratiske Arbeiderparti) er politisk parti til venstre i brasiliansk politikk. Partiet ble dannet i 1979 av sosialisten Leonel Brizola i et forsøk på å samle venstresiden mot slutten av militærdiktaturet (1964–85). Partiet sluttet seg til Sosialistinternasjonalen i 1986.
Leonel Brizola så partiet som en oppfølger til Partido Trabalhista Brasileiro (PTB – Det Brasilianske Arbeiderparti) som ble forbudt av de militære i 1965 og hadde egentlig tenkt å benytte det opprinnelige partinavnet. En navnestrid med annen gruppering førte immedlertid til det nye navnet PDT.
Leonel Brizolas svigerbror, João Goulart, ledet PTB fra 1952 til 1964 og var den siste demokratisk valgte president i Brasil før militærkuppet i 1964. Getúlio Vargas, som av mange er ansett som den kanskje mest betydningsfulle presidenten i Brasils historie, var blant initiavtivtakerne da PBT ble stiftet i 1945 og vant valget i 1951 som partiets kandidat.
Dominique de Villepin

Karriere

Etter magistereksamen ved École nationale d'administration (ENA) og Institut d'études politiques de Paris i litteratur og rettsvitenskap hadde Villepin en kortvarig diplomatisk karriere.
På 1980-tallet ble han presentert for Jacques Chirac og ble hans utenrikspolitiske rådgiver. Villepin ble i 1993 utnevnt til statssekretær for utenriksminister Alain Juppé i Édouard Balladurs regjering.

Utenriks- og statsminister

I 2002 ble Villepin utnevnt til utenriksminister, og to år senere ble han istedet innenriksminister.
To dager etter folkeavstemningen om Den europeiske konstitusjon 29. mai 2005, fratrådte Jean-Pierre Raffarin som statsminister, og Villepin ble utnevnt til hans etterfølger.
Villepin gikk av som statsminister i samband med Sarkozys tiltredelse som president, og ble etterfulgt av François Fillon.

Nytt parti

Den 19. juni 2010 offentliggjorde Villepin dannelsen av et nytt parti, Solidarisk republikk.

Utmerkelser

Villepin ble i 2000 hedret med storkors av Den Kongelige Norske Fortjenstorden.
Østerhus Buss

Østerhus Buss er en underavdeling i Boreal Transport. De kjører ruter og skolebuss for Kolumbus i ytre deler av Ryfylke med rundt 30 busser. I tillegg drives det med turkjøring, blant annet gjennom Sør-Vest Reiser. Hovedkontoret ligger på Tau og deles med Østerhus Transport og Ryfylke Bilverksted.
Østerhus Buss har røtter tilbake til Østerhus Bilruter.
Hisashi Tsuchida

Landslaget

Hisashi Tsuchida ble tatt ut i Japans tropp til Asiamesterskapet i fotball for menn 1988.
Dalarö

Dalarö er et tettsted i Haninge kommune i Stockholms län i landskapet Södermanland i Sverige. I 2010 hadde tettstedet 1 199 innbyggere.
Jutholmsvraket er et handelsfartøy fra 1700-tallet som ligger sunket på 13 meters dybde utenfor Dalarö.
Jagdgeschwader 1

Jagdgeschwader 1 (JG 1) var en tysk flyving fra andre verdenskrig i perioden 1940 til 1944, hovedsakelig oppsatt med Messerschmitt Bf 109E-1 og Focke-Wulf Fw 190 jagerfly.

Historie

JG1 ble først satt opp av Luftwaffe i østpreussen i mai 1939, men opererte fra 1940 til 1942 for det meste på den tyske vestfronten og i den nordlige delen av delen av det okkuperte Europa. Frem til 1942 møtte JG1 lite motstand og var sjelden i store konfrontasjoner, bortsett fra sporadiske luftkamper med RAF. Fra 1942 ble hovedoppgavene defensivt luftforsvar av okkuperte områder og det nasjonalsosialistiske Tyskland, noe som krevde tunge tap av piloter og fly. Etter D-dagen ble deler av JG1 flyttet til Frankrike som støtte til hær-wehrmacht sammen med vanlig forsvar mot allierte bombefly. Som de fleste andre Luftwaffe-vingene ble JG1 sterkt svekket under Operasjon Bodenplatte. Mot slutten av krigen ble JG1 oppløst og de resterende fly og piloter ble reorganisert i nye grupper, som tilslutt overga seg til de Allierte da nederlaget var et faktum.
Stor blåvannymfe

Utbredelse

Stor blåvannymfe er utbredt i Europa, Asia og Nord-Amerika. Finnes i Danmark, Sverige og Finland. I hele Norge, unntatt i høyfjellet og lengst nord og øst i Finnmark.

Utseende

Kjønnene er ulike. Hannen er klart lys blå og ganske stor, og kan i Norge lett kjennes på brystets tegninger, samt tegningene på det andre bakkroppsleddet. Hunnens utseende varierer i fargene grå, brun, svart og av og til litt blå.
Vingene holdes taklagt bak på kroppen i hvile. Vingespennet er mellom 36 og 42  millimeter.

Levevis

Stor blåvannymfe er antakelig den vanligst arten av vannymfer i Norge. Den finnes på en rekke ulike leveområder (habitater), samtidig har den en lang flygetid.
Nymfene lever i alt fra næringsrike vann til fattige myrtjern. Den finnes vanligvis i lavlandet, men er også funnet i fjellet opptil 600 moh.
Eggene legges på vannplanter, vanligvis under vannlinjen. Utviklingen tar 1-2 år. Nymfen overvintrer på vegetasjonen eller ved røttene. De voksne (imago) vannymfene finnes vanligvis ikke langt fra stedet der de levde som nymfe.
Flygetiden er fra månedskifte av mai/juni til begynnelsen av oktober.
Stor blåvannymfe har ufullstendig forvandling, overgang fra nymfe til det voksne kjønnsmodne insektet går gradvis gjennom flere hudskift (nymfestadier). Nymfene lever i vann og ligner derfor lite på de voksne (imago), bortsett fra størrelsen. Når nymfen kommer til det siste hudskiftet finner den et strå eller noe, der den kan klatre opp over vannflaten. Her blir den hengende, mens huden revner på ryggsiden. Den nyklekte vannymfen blir hengende på den gamle huden, eller like ved siden av, helt til den nye huden er noe herdet, og vingene har fått sin endelige form.
Wen (Longnan)

Wen (kinesisk: 文县; pinyin: Wén Xiàn) er et fylke i Gansu i Folkerepublikken Kina. Det ligger i byprefekturet Longnan.
Befolkningen var på 241 095 innbyggere i 1999.

Samferdsel

Kinas riksvei 212 løper gjennom området. Den begynner i Lanzhou i Gansu og sørover via Nanchong i Sichuan og ender i Chongqing.
Knight Bachelor

Knight Bachelor er en tittel i det britiske systemet for æresbevisninger. Den innebærer utnevnelse av en person til ridder, uten at dette skjer gjennom utnevnelse til en av ridderordenene. Slike utnevnelser til ridderstatus anses å ha sitt opphav i de eldste former for ridderslag ved monarken. 
I Storbritannia er betegnelsen Knight Bachelor kjent siden kong Henrik III av Englands tid (regjerte 1216–1272). En Knight Bachelor rangerer etter riddere av de etablerte ridderordenene og utgjør det laveste trinn i det britiske systemet av ordener og æresbevisninger. Tittelen tildeles som regel for langvarig innsats av offentlig betydning og er en vanlig måte å adle fremtredende menn på i Storbritannia. Bare menn utnevnes til Knight Bachelor. Tittelen er ikke arvelig. 
Opprinnelig fantes det ikke noe synlig tegn på verdigheten som Knight Bachelor. I 1926 ble det innført et tegn til å bære på brystet. Dette består av en oval medaljong med et nedvendt sverd flankert av to sporer omslynget av et våpenbelte. Det hele er omgitt av en krans. Fra 1988 kan tegnet bæres i bånd om halsen. Båndet er rødt med gule kanter. 
Den som utnevnes til Knight Bachelor nyter visse privilegier. Blant disse er retten til å føre tiltaleformen sir foran sitt navn. Ektemaker og enker har rett til å tiltales som lady. Den som utnevnes til Knight Bachelor har rett til et heraldisk våpen med åpen hjelm og hjelmtegn.
I 1908 stiftet innehavere av tittelen Imperial Society of Knights Bachelor, en organisasjon som fikk kongelig anerkjennelse i 1912. Organisasjonen arbeider for å bevare og vedlikeholde tittelens anseelse, holder oversikt over alle innehavere av æresbevisningen og ivaretar selskapets kapell i St. Pauls katedral i London.
Armin Shimerman

Liv og virke

Da Armin var 16 flyttet familien til Los Angeles hvor moren meldte ham inn i en teatergruppe for å prøve å utvide hans sosiale sirkel. Han gikk på University of California at Los Angeles og ble valgt ut til å være lærling på Old Globe Theater i San Diego. Han begynte å spille i teater og flyttet til New York. Han dro senere tilbake til Los Angeles, hvor han fikk roller i to CBS-serier, noe som var starten på hans karriere innen TV.
Shimerman er kanskje mest kjent for å ha spilt den ferengiske bartenderen Quark i Star Trek: Deep Space Nine. Før han fikk denne rollen spilte han en annen ferengi i episoden The Last Outpost i Star Trek: The Next Generation.
Shimerman er en av seks skuespillere (de andre er Jonathan Frakes, Marina Sirtis, John de Lancie, Michael Ansara and Richard Poe) som har spilt den samme karakteren på tre forskjellige Star Trek-serier. Han spilte Quark i The Next Generation, Deep Space Nine og Voyager.
Shimerman er også kjent for å ha spilt rektor Snyder i Buffy the Vampire Slayer. Han har også spilt en nox i Stargate SG-1 og caddyen Stan i en episode av Seinfeld. Han var også stemmene til skurken Toad i videospillet X-men Legends og den onde Dr. Nefarious i Ratchet and Clank 3: Up Your Arsenal.
Armin Shimerman har skrevet en serie science fiction-bøker om personen John Dee.
Zorocratidae

Utseende

Små til store (3-33 mm), avlange edderkopper med kraftige bein. Medlemmene i denne familien ligner overflatisk på ulveedderkopper (Lycosidae), men skiller seg fra disse på øynenes plassering: de åtte øynene er ordnet i to tverr-rader, og de bakerste øynene er ikke forstørret.

Levevis

Noen arter er jagende edderkopper som ikke spinner fangstnett men vandrer omkring på jakt etter bytte. Andre graver en tunnel og sitter og venter på passende bytte i åpningen, som er omgitt av et spinn av klebrig, cribellat (fintrådet og krusete) silke.

Utbredelse

Familien er utbredt i Afrika inkludert Madagaskar og i Nord-Amerika, og finnes dessuten på Sri Lanka.
Paul Krugman

Bakgrunn

Krugmans foreldre var  Anita and David Krugman, og hans besteforeldre var polske jøder som utvandret fra Brest i Det russiske rike, et sted som som nå er Hviterussland. Foreldrene vokste opp i trange kår i Brooklyn. Paul vokste opp på Long Island i New York, i Merrick i Nassau County. 
Han oppnådde BA ved Yale i 1974 og deretter doktorgrad ved MIT i 1977.
NM i hopp uten tilløp 1967

NM i hopp uten tilløp 1967 var en del av NM i friidrett 1967.
Mesterskapet ble arrangert i Kodal i Sandefjord 8. mars. Arrangør var Kodal IL.
IBM System/360 modell 50

IBM System/360 modell 50 var en av de første modellene av IBMs System/360-familie av stormaskiner. Modellen ble annonsert av IBM den 7. april 1964, ble levert i august 1965, og ble trukket tilbake den 7. oktober 1977. Den første kunden til stormaskinen var Bank of America.
Føroya Kommunufelag

Føroya Kommunufelag (FKF, «Færøyenes Kommuneforening») var en interesseorganisasjon for kommuner på Færøyene. Organisasjonen omfattet alle kommuner som ikke er medlemmer av Kommunusamskipan Føroya. Den 1. januar 2014 slo de to organisasjonene seg sammen til Kommunufelagið.
Konseptillustrasjon

Opphav

Det er ikke mulig å fastslå hvem som først brukte eller fant opp termen «concept art» (konseptillustrasjon), men det kan ha oppstått innen animasjon. Referanser til «concept art» ble brukt av Disney så tidlig som 1930-tallet.

Konseptillustratører

En konseptillustratør er et individ som lager et visuelt design for en ting, fiktiv person eller et område som ikke finnes ennå. Dette brukes i filmproduksjon, animasjonsproduksjon og videospillproduksjon. En konseptillustratør kan enten bidra med bare preliminære illustrasjoner eller være en del av produksjonsteamet gjennom hele prosjektet. Selv om det er nødvendig med klassiske kunstnerferdigheter må en konseptillustratør også kunne jobbe etter strenge tidsfrister og kunne bidra med grafisk design. Konseptillustratører har ofte svært forskjellige bakgrunner og kan ha startet innen industriell design, animasjon eller spesialeffekter.

Materialer

De siste årene har det blitt vanlig å bruke software som Photoshop og Corel Painter, gjerne sammen med tegnebrett. Før dette ble tilgjengelig ble alle typer tradisjonelle medium brukt. Mange konseptillustratører velger fremdeles å jobbe tradisjonelt fremfor digitalt. Mange grafikkprogrammer er programmert for å simulere fysisk maling og hvordan det oppfører seg på et lerret. Ferdigheter med tradisjonelle medium er ofte svært viktig for en illustratørs egenskap til å lære seg maleriprogrammer.

Stil

Stilen i konseptillustrasjon varierer etter prosjektet. Det kan være alt fra fotorealistisk til stilisert eller til og med abstrahert. Illustratører vil ofte bidra med et bredt spekter av arbeid tidlig i prosjektet for å utforske forskjellige mulige stilarter.
Kainitter

Kainittene var en gnostisk og antinomisk sekt fra 100-tallet. De nevnes av bl.a. Ireneus av Lyon og Tertullianus.
De var særlig kritiske til det gamle testamente, og var kjent for å snu opp ned på de tradisjonelle tolkingene av det gamle testamentet. De betraktet skaperguden (Jahve) av den fysiske verden som ond, og trodde at menneskenes sjeler var fanget i et fysisk fengsel, og de regnet Kain som helt (derav navnet kainittene), til tross for at han drepte Abel, og dermed ble historiens første morder. Dermed dyrket de også antagonister av jødenes og de kristnes gud, som Kain, Esau, Sodoma og Gomorra, og Judas Iskariot. 
Dette var antagelig fordi de trodde at ved å ødelegge skapergudens fysiske univers ville menneskene frigjøres og leve i fullkommenhet på det spirituelle plan.
Smaragdina

Utseende

nokså små, avlange, sylindriske, blanke, svarte bladbiller, ofte med noe metallisk glans, pronotum gjerne mer eller mindre rødlig, i alle fall på sidene. Det er noe forskjell mellom kjønnene, hannen har større hode,  lengre bein, kortere dekkvinger og et mer avlangt pronotum enn hunnen. Hodet er stort og bredt, antennene tynne og forholdsvis korte, noe sagtakkede. Pronotum er rundet, mye bredere enn langt. Dekkvingene er jevnbrede. Beina er middels lange og kraftige, hos hannene er forbeina noe forlengede.

Levevis

Maurbladbiller skiller seg fra de fleste bladbiller ved at larvene ikke er planteetere, men derimot lever i maurtuer, der de spiser matrester men trolig også kan forgripe seg på maurlarvene. De voksne billene er bladetere som bladbiller flest, og spiser gjerne på planter.
Hunnen legger eggene sine nær en maurtue, den kan også sitte i en busk over turen og slippe eggene ned på den. Eggene er beskyttet av en hard skorpe, og blir båret inn i tua av maurene. Når larven klekkes, beholder den denne skorpen som beskyttelse, og bygger på den med sandkorn og sekreter etter som den vokser, den unngår slik maurenes angrep.
Maurbladbiller tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Larveutviklingen tar to år eller mer. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.

Utbredelse

Slekten er utbredt i Europa og Asia.